Rakkomandazzjoni għal opinjoni tal-Kunsill skond it-tielet paragrafu ta’ l-Artikolu 9 tar-regolament tal-Kunsill (KE) Nru 1466/97 tas-7 ta’ Lulju 1997 dwar il-programm aġġornat ta’ konverġenza tas-Slovenja, 2004-2007 /* SEK/2005/0233 finali */





Brussel 16.2.2005 SEG(2005) 233 finali Rakkomandazzjoni għal OPINJONI TAL-KUNSILL skond it-tielet paragrafu ta’ l-Artikolu 9 tar-Regolament tal-Kunsill (KE) Nru 1466/97 tas-7 ta’ Lulju 1997 dwar il-programm aġġornat ta’ konverġenza tas-Slovenja, 2004-2007 (preżentata mill-Kummissjoni) MEMORANDUM TA' SPJEGAZZJONI Ir-Regolament tal-Kunsill (KE) Nru. 1466/97 dwar it-tisħiħ tas-sorveljanza tal-pożizzjonijiet tal-baġit u s-sorveljanza u l-koordinazzjoni tal-politiki ekonomiċi[1] jistipula li Stati Membri li ma jipparteċipawx, jiġifieri, dawk li ma adottawx il-munita unika, għandhom jissottomettu programmi ta’ konverġenza lill-Kunsill u lill-Kummissjoni. Skond l-Artikolu 9 ta’ dan ir-Regolament, il-Kunsill għandu jeżamina kull programm ta’ konverġenza bbażat fuq eżamijiet ippreparati mill-Kummissjoni u l-Kumitat imwaqqaf mill-Artikolu 114 tat-Trattat (Il-Kumitat Ekonomiku u Finanzjarju). Fuq il-bażi ta’ rakkomandazzjoni mill-Kummissjoni u wara konsultazzjoni mal-Kumitat Ekonomiku u Finanzjarju, il-Kunsill għandu, wara li jeżamina l-programm, jagħti l-opinjoni tiegħu. Skond ir-Regolament, l-Istati Membri jridu jissottomettu aġġornamenti annwali tal-programmi ta’ konverġenza tagħhom, li jistgħu jkunu eżaminati wkoll mill-Kunsill skond dawn l-istess proċeduri. L-għaxar pajjiżi li ssieħbu fl-UE fl-1 ta’ Mejju 2004 ma jipparteċipawx fil-munita unika. Huma kkommettew rwieħhom li jissottomettu l-programmi ta’ konverġenza tagħhom sal-15 ta’ Mejju 2004 u l-ewwel aġġornament tiegħu lejn l-aħħar tas-sena 2004. L-ewwel programm ta’ konverġenza tas-Slovenja, li jkopri l-perijodu 2004-2007, kien sottomess fl-14 ta’ Mejju 2004 u eżaminat mill-Kunsill fil-5 ta’ Lulju 2004. Is-Slovenja ssottomettiet aġġornament tal-programm ta’ konverġenza tagħha fl-10 ta’ Jannar 2005. Is-servizzi tal-Kummissjoni għamlu valutazzjoni teknika ta’ dan l-aġġornament wara li kkunsidraw r-riżultati tat-tbassir ekonomiku tas-servizzi tal-Kummissjoni tal-ħarifa ta’ l-2004 u wara li kkunsidraw il-kodiċi ta’ kondotta[2], il-metodoloġija miftehma b’mod komuni għall-istima tal-potenzjal tal-produzzjoni, ir-rakkomandazzjonijiet fil-linji gwida ta’ politika ekonomika ġenerali għall-perijodu 2003-2005 u l-prinċipji stabbiliti fil-Komunikazzjoni mill-Kummissjoni lill-Kunsill u l-Parlament Ewropew tas-27 ta' Novembru 2002 dwar it-tisħiħ tal-koordinazzjoni tal-politiki tal-baġit.[3] Din il-valutazzjoni timmerita l-istima li ġejja: - Fl-10 ta’ Jannar 2005, is-Slovenja ssottomettiet l-ewwel aġġornament tal-programm ta’ konverġenza tagħha li jkopri l-perijodu 2004-2007. Kien mitlub dewmien ta’ sitt ġimgħat minħabba bidla fil-gvern wara l-elezzjonijiet parlamentari ta’ Ottubru 2004. Il-programm parzjalment josserva l-ħtiġiet tad- data tal-“kodiċi ta’ kondotta dwar il-kontenut u l-format tal-programmi ta’ stabbiltà u konverġenza”. Partikularment, il-kotba tal-gvern għadhom ma josservawx kompletament l-istandards ESA95 kif deher mis-sehem kbir ta’ dħul u nfiq “ieħor” bħala persentaġġ tal-PGD. Għalhekk, is-Slovenja hi mistiedna li tħares il-ħtiġiet tad- data . - Ix-xenarju makro-ekonomiku li hu l-bażi tal-programm aġġornat ta’ konverġenza kien rivedut ’il fuq mill-programm ta’ konverġenza ta’ Mejju 2004 fid-dawl ta’ żviluppi favorevoli fl-ambjent domestiku u internazzjonali. B’mod ġenerali x-xenarju l-ġdid jaqbel mat-tbassir ekonomiku tal-ħarifa ta’ l-2004 tas-servizzi tal-Kummissjoni li jwassal sa l-2006 u għalhekk jista’ jitqies bħala plawsibbli. It-tkabbir reali tal-PGD, li jqarreb lejn ftit anqas mill-4% matul il-perijodu tal-programm, jassumi li l-ekonomija se tibqa’ tirkupra. Ir-rati ta’ tkabbir projettati huma qrib it-tkabbir potenzjali konsistenti mal-programm kif ikkalkulat mis-servizzi tal-Kummissjoni fuq il-bażi tal-metodoloġija miftehma b’mod komuni. L-inflazzjoni hi mbassra li tieqaf taħt it-3.0% (f’termini CPI) wara l-2005 u l-projezzjoni tagħha turi aspettattivi aktarx favorevoli ta’ l-iżviluppi futuri tal-prezz. Is-servizzi tal-Kummissjoni għandhom veduta aktar kawta tal-proċess ta’ diżinflazzjoni minħabba l-imperfezzjonijiet strutturali, partikularment fis-settur mhux kummerċjali, li jżommu l-inflazzjoni ferm ’il fuq mill-medja ta’ l-UE. - Il- proċess ta’ diżinflazzjoni waqaf f’Mejju ta’ l-2004 meta r-rata tat-tkabbir annwali ta' l-inflazzjoni HICP marret lura għal kważi 4% wara li naqset għal 3.5% minn Jannar sa Marzu. Skond l-awtoritajiet iż-żieda qawwija ta’ l-inflazzjoni kienet dovuta prinċipalment għal prezzijiet ogħla taż-żejt u sisa ogħla fuq it-tabakk. Filwaqt li sena b’sena l-inflazzjoni rritornat għal 3.4% sa Ottubru, reġgħet telgħet f’Novembru għal 3.8% bħala riżultat ta’ prezzijiet ogħla ta’ l-ikel u l-karburant. Fuq ix-xejra ta’ inflazzjoni aktar baxxa, rati ta’ imgħax fuq żmien qasir niżlu minn 6 għal 4%, filwaqt li rati ta’ imgħax fuq żmien twil niżlu minn aktar minn 5% għal taħt 4%. Fit-28 ta’ Ġunju 2004, is-Slovenja ssieħbet fl-ERM II b’faxxa ta’ varjazzjoni standard ta’ ±15 fil-mija madwar parità ċentrali ta’ 239.64 SIT/EUR. Din temmet perijodu twil ta’ deprezzament kontinwu kontra l-euro (b'pass ta' xi 3-5% kull sena) u minn dak iż-żmien it-tolar baqa’ stabbli ħafna. Il-gvern il-ġdid, li ħa l-kariga fit-3 ta’ Diċembru 2004, ikkonferma li l-adozzjoni ta’ l-euro fil-bidu ta’ l-2007 hi waħda mill-miri ċentrali tiegħu. - Il-programm aġġornat ta’ konverġenza jirsisti biex jikseb pożizzjoni tal-baġit ta’ qrib il-bilanċ iżda mhux matul il-perijodu tal-programm. Id-defiċit jinżel bin-nofs matul l-erba' snin li ġejjin b’profil ta’ aġġustament ikkonċnetrat fis-snin ta’ qabel. Filwaqt li mhu maħsub l-ebda tnaqqis għall-2005 – id-defiċit ġenerali tal-gvern se jibqa’ fl-istess livell ta’ l-2004 (2.1% tal-PGD) – l-2006 għandha tara waqgħa fid-defiċit għal 1.8% tal-PGD, u tnaqqis ieħor għal 1.1% fl-2007. Meta mqabbla mal-programm preċedenti, il-miri tad-defiċit huma ¼% tal-PGD ogħla f’kull sena, li tirrifletti riklassifikazzjoni riċenti ta’ żewġ fondi ’l barra mill-baġit fis-settur ġenerali tal-gvern. Sa l-2007, il-bilanċ primarju hu mistenni li jsir pożittiv. Il-konsolidament fiskali hu projettat li jkun immexxi l-aktar permezz ta' qtugħ fil-proporzjon tan-nefqa sa l-2006. Madanakollu, it-tnaqqis konsiderevoli tad-defiċit previst fl-2007 hu esklussivament dovut għal żieda sinifikanti fil-proporzjon tad-dħul ibbażat fuq l-assunzjoni li s-Slovenja se tkun riċevitur nett mill-baġit ta’ l-UE fl-ammont ta' 0.8% tal-PGD, żieda minn 0.4% tal-PGD maħsub fl-2005-2006. Fuq kollox, it-triq ta’ konsolidament tidher li aktarx mhix ambizzjuża biex tiffissa l-miri tal-baġit kif l-aġġornament kurrenti jikkonferma b’mod ġenerali l-aġġustament ippjanat fil-programm ta’ qabel kontra xenarju makro-ekonomiku li hu daqsxejn aktar favorevoli. - Ir-riskji marbuta mal-projezzjonijiet tal-baġit fil-programm jidhru ġeneralment bilanċjati. Minn naħa waħda, xenarju makroekonomiku plawsibbli jsaħħaħ il-miri tad-defiċit. Aktar minn hekk, hi fid-diskrezzjoni tal-gvern li jirrifjuta talbiet għal aktar infiq biex jipproteġi il-mira tad-defiċit fil-każ li hi mhedda minn kondizzonijiet sfavorevoli, kif sar fl-2004. Barra minn hekk, it-telf annwali tad-dħul tal-VAT ta’ 0.3% tal-PGD jista’ jkun smat iżżejjed, li jimplika li l-projezzjonijiet tad-dħul mit-taxxa jidhru żbaljati fuq in-naħa kawta. Min-naħa l-oħra, xi assunzjonijiet li huma l-bażi tal-projezzjonijiet fiskali jqajmu tħassib dwar il-finanzi pubbliċi fit-terminu medju. Partikularment, ir-riżultat ta’ l-2007 huwa parzjalment minħabba l-perspettiva finanzjarja l-ġdida ta’ l-UE 2007-2013, li tantiċipa żieda sinifikanti fid-dħul nett tal-baġit mill-baġit ta’ l-UE li se jammonta għal 0.8% tal-PGD, żieda minn 0.4% mis-sena ta’ qabel. Barra minn hekk, hemm riskju ta’ nfiq żejjed, partikularment fir-rigward ta’ l-infiq għall-pensjonijiet jekk l-eżami tal-formula kurrenti ta’ indiċjar ta’ pensjoni mħabbar għall-2006 twassal għaċ-ċaqliq tal-parametri. - Minħabba dan l-eżami tar-riskju, il-pożizzjoni tal-baġit fil-programm tista’ ma tipprovdix marġni ta’ sigurtà suffiċjenti li jevita ksur tal-punt referenza tad-defiċit ta’ 3% tal-PGD b’varjazzjonijiet ċikliċi normali matul il-perijodu tal-programm. Barra minn hekk, mhux suffiċjenti li jintlaħaq l-objettiv f’terminu medju tal-Patt ta’ Istabbiltà u Tkabbir ta’ pożizzjoni tal-baġit ta’ qrib il-bilanċ fil-perijodu tal-programm. - Id-dejn gross tal-gvern hu relattivament baxx u se jibqa’ hekk matul il-perijodu tal-programm. Fl-2004, id-dejn hu stmat li jkun tela’ għal 30.2% tal-PGD. Prinċipalment fuq il-bażi ta’ l-aġġustament tal-fluss ta’ l-istokk, il-gvern jipprevedi żieda oħra fil-proporzjon tad-dejn fis-sentejn li ġejjin, bl-ogħla punt ikun ta’ 30.9% tal-PGD fl-2006. Sa l-2007, id-dejn hu previst li jaqa’ taħt it-30% tal-PGD, biex jilħaq id-29.7%, ġaladarba hu antiċipat aġġustament favorevoli ta’ l-influss ta’ l-istokk. L-awtoritajiet iqisu li m’hemm ebda riskji għas-sostenibbiltà tad-dejn marbuta mar-responsabbiltajiet kontinġenti. Barra minn hekk, il-maturità u l-istruttura tal-munita tal-portafoll tad-dejn huma meqjusa xierqa ġaladarba profil ta’ ħlas lura fit-tul jinfirex b’mod ugwali matul iż-żmien b’sehem li jikber tad-dejn iddenominat mit-tolar u d-dejn estern predominantement denominat mill-euro. - Il-programm jeżamina l-aġenda tar-riforma strutturali tal-gvern li tiffoka fuq it-titjib tal-kompetittività ta’ l-ekonomija billi tinkoraġixxi l-intrapriża u tkabbar in-nefqiet fir-Riċerka u l-Iżvilupp (R&D) fil-baġit. B’1.5% tal-PGD bħalissa, l-ogħla fost l-għaxar stati membri l-ġodda, is-sehem ta’ l-iffinanzjar pubbliku se jimxi eqreb lejn il-medja ta’ l-UE fejn l-azzjoni politika ser tpoġġi fil-mira b’mod partikulari l-proġetti tar-riċerka applikata u t-trasferiment tal-kompentenza lis-settur privat. Dan ifassal ukoll miżuri li jsostnu t-tkabbir ekonomiku, e.ż. titjib fl-edukazzjoni u t-taħriġ kif ukoll il-promozzjoni ta’ investiment orjentat lejn il-ħolqien tax-xogħol u t-tneħħija ta’ riġiditajiet strutturali fis-suq tax-xogħol. Barra minn hekk, numru ta’ miżuri huma mfassla sabiex jillimitaw is-sehem kbir tan-nefqa mandatorja, li tibqa’ l-mezz ewlieni għaż-żieda tal-flessibilità fiskali. Fl-aġġornament tal-programm ta’ konverġenza, l-awtoritajiet għamlu sforz biex jikkwantifikaw l-impatt tar-riformi ppjanati fuq il-projezzjonijiet ta’ l-aggregati fiskali ewlenin. L-effett ġenerali tat-tnaqqis u r-ristrutturar tan-nefqa ġenerali tal-gvern hu stmat li se jsarraf fi tfaddil, li se jikber minn 0.4% tal-PGD għal 1.3% tal-PGD sa l-2007. - Is-Slovenja tidher li qiegħda f’xi riskju fir-rigward tas-sostenibbiltà fit-tul tal-finanzi pubbliċi, li minnhom l-ispiża tal-baġit ipprojettata għal popolazzjoni li qiegħda tixjieħ hija element importanti. Ir-riforma tal-pensjonijiet li għaddejja bħalissa kellha impatt fuq il-baġit pożittiv iżda ż-żieda projettata fin-nefqa tal-pensjonijiet wara l-2020 tibqa’ għolja ħafna. Barra minn hekk, minkejja l-introduzzjoni ta’ xi miżuri ta’ razzjonalizzazzjoni fis-sistema tal-kura tas-saħħa fl-2004, riforma sostanzjali oħra fis-sistema tal-kura tas-saħħa tikkontribwixxi titjib fis-sostenibbiltà fit-tul tal-finanzi pubbliċi. *** Minħabba l-valutazzjoni ta’ hawn fuq, ikun xieraq għas-Slovenja li (i) taħtaf l-opportunitajiet kollha biex tgħaġġel it-tnaqqis fid-defiċit ġenerali tal-gvern u li (ii) tagħmel riforma oħra fis-sistema tal-pensjoni u l-kura tas-saħħa biex titjieb is-sostenibbiltà fit-tul tal-finanzi pubbliċi. Fuq il-bażi ta’ dan l-eżami, il-Kummissjoni adottat ir-rakkomandazzjoni mehmuża għal Opinjoni tal-Kunsill dwar il-programm aġġornat ta’ konverġenza tas-Slovenja u qed tgħaddiha lill-Kunsill. Rakkomandazzjoni għal OPINJONI TAL-KUNSILL skond it-tielet paragrafu ta’ l-Artikolu 9 tar-Regolament tal-Kunsill (KE) Nru 1466/97 tas-7 ta’ Lulju 1997 dwar il-programm aġġornat ta’ konverġenza tas-Slovenja, 2004-2007 IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KE) Nru. 1466/97 tas-7 ta’ Lulju 1997 dwar it-tisħiħ tas-sorveljanza tal-pożizzjonijiet tal-baġit u s-sorveljanza u l-koordinazzjoni tal-politiki ekonomiċi[4]u b’mod partikulari l-Artikolu 9(3) tiegħu, Wara li kkunsidra r-rakkomandazzjoni tal-Kummissjoni, Wara li kkonsulta l-Kumitat Ekonomiku u Finanzjarju, TA DIN L-OPINJONI: 1. Fit- [ 8 ta’ Marzu 2005] il-Kunsill eżamina l-programm aġġornat ta' konverġenza tas-Slovenja li jkopri l-perijodu 2004 sa l-2007. Il-programm josserva parzjalment l-ħtiġiet tad- data tal-“kodiċi ta’ kondotta dwar il-kontenut u l-format tal-programmi ta’ stabbiltà u ta’ konverġenza”. B’mod partikulari, il-kontijiet tal-gvern għadhom ma josservawx kompletament l-istandards ESA95 kif jidhru fis-sehem għoli ta’ dħul u nfiq “ieħor” bħala persentaġġ tal-PGD. Għalhekk, is-Slovenja hi mistiedna li tosserva l-ħtiġiet tad- data . 2. Fuq il-bażi ta' l-informazzjoni disponibbli bħalissa, ix-xenarju makro-ekonomiku li hu l-bażi tal-programm jidher li jirrifletti assunzjonijiet ta’ tkabbir plawsibbli. Dan ibassar tkabbir reali tal-PGD, stmat għal 4.0% fl-2004, li jkompli jikber madwar dak livell matul il-bqija tal-perijodu tal-programm. Il-projezzjonijiet ta’ l-inflazzjoni, fuq in-naħa l-oħra, jidhru baxxi għall-medda tat-tbassir kurrenti. 3. L-istrateġija tal-baġit li hi l-bażi tal-programm għandha l-għan li tikseb finanzi pubbliċi sodi kif imfissra minn pożizzjoni tal-baġit ta’ qrib il-bilanċ, iżda mhux matul il-perijodu tal-programm. Il-programm jipprevedi tnaqqis gradwali tad-defiċit ġenerali tal-gvern matul il-perijodu kopert, konsistenti mal-qtugħ sostnut fis-sehem tan-nefqa bħala persentaġġ tal-PGD. Il-proporzjon tad-dħul, wara li jinżel b’mod mgħaġġel sa l-2006, jerġa’ jitla’ ’l fuq lejn tmiem il-perijodu tal-programm minħabba l-impatt nett tal-baġit pożittiv tas-sħubija ta’ l-UE. Skond it-triq ta’ aġġustament, id-defiċit jinżel bin-nofs matul l-erba' snin li ġejjin biex jilħaq daqsxejn aktar minn 1% fl-2007. Meta mqabbel mal-programm ta’ qabel, l-aġġornament kurrenti jikkonferma b’mod ġenerali l-aġġustament ippjanat kontra xenarju makro-ekonomiku li hu daqsxejn aktar favorevoli. 4. Ir-riskji marbuta mal-projezzjonijiet tal-baġit fil-programm jidhru ġeneralment ibbilanċjati. Minn naħa, xenarju makro-ekonomiku plawsibbli jsaħħaħ il-miri tad-defiċit. Aktar minn hekk, hi fid-diskrezzjoni tal-gvern li jirrifjuta talbiet għal aktar infiq biex jipproteġi l-mira tad-defiċit jekk din tkun mhedda minn kondizzjonijiet sfavorevoli, bil-mod eżerċitata fl-2004. Barra minn hekk, it-telf annwali tad-dħul mill-VAT ta’ 0.3% tal-PGD ibbaġittjat għall-2005-2007 jista’ jkun smat iżżejjed u jirrendi l-projezzjonijiet tad-dħul mit-taxxa kawti żżejjed. Min-naħa l-oħra, ir-riżultat għall-2007 hu parzjalment minħabba l-perspettiva finanzjarja l-ġdida ta’ l-UE ta’ l-2007-2013 li tantiċipa żieda sinifikanti fid-dħul tal-baġit mill-baġit ta’ l-UE. Barra minn hekk, hemm riskju ta’ nfiq żejjed, partikularment fir-rigward ta’ l-infiq għall-pensjonijiet jekk l-eżami tal-formula kurrenti ta’ indiċjar ta’ pensjoni mħabbra għall-2006 twassal għall-parametri anqas stretti. 5. Minħabba dan l-eżami tar-riskju, il-pożizzjoni tal-baġit fil-programm tista’ ma tipprovdix marġni ta’ sigurtà suffiċjenti li jevita l-ksur tal-punt ta’ referenza tad-defiċit ta’ 3% tal-PGD b’varjazzjonijiet ċikliċi normali matul il-perijodu tal-programm. Dan hu wkoll insuffiċjenti biex jilħaq l-objettiv f’terminu medju tal-Patt ta’ Stabbiltà u Tkabbir li hi pożizzjoni tal-baġit ta’ qrib il-bilanċ sa l-2007. 6. Id-dejn gross tal-gvern hu relattivament baxx: il-proporzjon tad-dejn hu stmat li laħaq 30.2% tal-PGD fl-2004, anqas sew mill-valur ta’ referenza tat-Trattat ta’ 60% tal-PGD u li se jilħaq 29.7% sa l-2007. 7. Is-Slovenja tidher li qiegħda f’xi riskju fir-rigward tas-sostenibbiltà fit-tul tal-finanzi pubbliċi, li minnhom l-ispiża tal-baġit pprojettata għal popolazzjoni li qiegħda tixjieħ hija element importanti. Ir-riforma fil-pensjonijiet li għaddejja bħalissa kellha impatt fuq il-baġit pożittiv iżda ż-żieda projettata fin-nefqa tal-pensjonijiet wara l-2020 tibqa’ għolja ħafna. Barra minn hekk, minkejja l-introduzzjoni ta’ xi miżuri ta’ razzjonalizzazzjoni fis-sistema tal-kura tas-saħħa fl-2004, riforma sostanzjali oħra fis-sistema tal-kura tas-saħħa tikkontribwixxi titjib fis-sostenibbiltà fit-tul tal-finanzi pubbliċi. * * * Minħabba l-valutazzjoni ta’ hawn fuq, il-Kunsill hu tal-fehma li s-Slovenja għandha: (i) taħtaf l-opportunitajiet kollha biex tgħaġġel it-tnaqqis fid-defiċit ġenerali tal-gvern; (ii) tagħmel riforma oħra fis-sistema tal-pensjonijiet u l-kura tas-saħħa biex titjieb is-sostenibbiltà fit-tul tal-finanzi pubbliċi. Paragun ta’ projezzjonijiet makro-ekonomiċi u tal-baġit ewlenin 2004 | 2005 | 2006 | 2007 | PGD reali (% bidla) | PK Jannar 2005 | 4.0 | 3.8 | 3.9 | 4.0 | KUMM Ottubru 2004 | 4.0 | 3.6 | 3.8 | Ma japplikax | PK Mejju 2004 | 3.6 | 3.7 | 3.8 | 3.9 | Inflazzjoni ta’ l-HICP (%) | PK Jannar 20051 | 3.6 | 3.0 | 2.7 | 2.6 | KUMM Ottubru 2004 | 3.9 | 3.4 | 3.0 | Ma japplikax | PK Mejju 2004¹ | 3.3 | 3.0 | 2.7 | 2.6 | Bilanċ ġenerali tal-gvern (% tal-PGD) | PK Jannar 2005 | -2.1 | -2.1 | -1.8 | -1.1 | KUMM Ottubru 2004 | -2.3 | -2.2 | -1.9 | Ma japplikax | PK Mejju 2004 | -1.9 | -1.8 | -1.5 | -0.9 | Bilanċ primarju (% tal-PGD) | PK Jannar 2005 | -0.3 | -0.4 | -0.2 | 0.4 | KUMM Ottubru 2004 | -0.3 | -0.2 | -0.1 | Ma japplikax | PK Mejju 2004 | -0.3 | -0.4 | -0.2 | 0.4 | Dejn gross tal-gvern (% tal-PGD) | PK Jannar 2005 | 30.2 | 30.7 | 30.9 | 29.7 | KUMM Ottubru 2004 | 30.9 | 30.8 | 30.6 | Ma japplikax | PK Mejju 2004 | 29.1 | 29.5 | 29.4 | 28.4 | Nota: 1Inflazzjoni CPI għall-programm ta’ konverġenza. Sorsi: Programm ta’ konverġenza (PK); Tbassir ekonomiku tas-servizz tal-Kummissjoni għall-ħarifa 2004 (KUMM). | [1] ĠU L 209, 2.8.1997. Id-dokumenti kollha li ssir referenza għalihom f’dan it-test jinstabu fuq din il-websajt: http://europa.eu.int/comm/economy_finance/about/activities/sgp/main_en.htm. [2] Opinjoni Riveduta tal-Kumitat Ekonomiku u Finanzjarju dwar il-kontenut u l-format ta’ programmi ta’ stabbiltà u ta’ konverġenza, aċċettati mill-Kunsill ECOFIN ta’ l-10.7.2001. [3] KUMM(2000) 668, 27.11.2002. [4] ĠU L 209, 2.8.1997, p.1. Id-dokumenti kollha li ssir referenza għalihom f’dan it-test jinstabu fuq din il-websajt: http://europa.eu.int/comm/economy_finance/about/activities/sgp/main_en.htm.